Toutrekkery oor Kwagga aan die kom | Netwerk24
Deur Christo Buchner 25 Februarie 2020 15:45
Kwagga Smith verlede jaar vir die Springbokke in die Wêreldbeker-wedstryd teen Kanada in aksie.Foto: Getty Images
Dít blyk die houding op Ellispark te wees nadat daar die afgelope naweek gerugte was dat Kwagga Smith by die Haaie kan aansluit wanneer hy weer sy rugbyloopbaan in Suid-Afrika voortsit.
Die 26-jarige Springbok-flank, wat sy rugby nou in Japan speel, kan later vanjaar terugkeer na Suid-Afrika in sy strewe om deel te vorm van die Blitsbokke, wat aan die Olimpiese Spele in Tokio gaan deelneem.
Daar is bespiegel dat hy in die visier van die Haaie is, maar die Leeus het Dinsdagoggend aangekondig dat hulle wel met Smith onderhandel om weer 'n Leeu te word en steeds sy rugby op Ellispark te speel.
Die Haaie het met hul jong en indrukwekkende uitvoerende hoof, Eduard Coetzee, onlangs baie indrukwekkende kopies gedoen wat hul spelers en hul afrigtingspan betref en hy sou gewis die waarde gesien het wat iemand soos Smith as speler inhou, veral met die manier waarop die Durbaniete speel.
Hy sal naatloos in hul speelstyl inpas.
Dit kan dus nog 'n stewige toutrekkery afgee tussen die Leeus en die Haaie oor Smith se dienste.
Die Leeus het in die onlangse verlede heelwat van hul voorslagspelers ingeboet en dit kan wees dat spelers wat nog tot onlangs tuis gevoel het in die Goudstad, dalk nou eerder elders kan kyk vir 'n heenkome.
Rudolf Straeuli, die Leeus se uitvoerende hoof, het by navraag bevestig dat die onderskeie partye tans onderhandel, maar het gesê soos alle kontrak-onderhandelinge, is die proses vertroulik.
Meer oor: Rudolf Straeuli | Kwagga Smith | Johannesburg | Leeus | Flank | Superrugby | Springbok | Rugby